XVI.  Nicolaus II ecclesiae S. Andreae Mussianensis bona ac privilegia confirmat.   (Anno 1060.) [UGHELLI,  Italia sacra,  III, 63.]
Author: Nicolaus II

NICOLAUS episcopus, servus servorum Dei, dilecto in Domino filio JOANNI priori Ecclesiae S. Andreae Musciani sitae digno praeposito, suisque confratribus canonice viventibus, eorumque successoribus ibidem canonice manentibus in perpetuum.

Quoniam Omnipotentis dignatio suo gratuito munere ad hanc nostram humilitatem dignata est provehere, quatenus per nos ubique terrarum diffusae Ecclesiae lumen administret indeficiens, rationabile omnino ducimus speciali regimine nostrae curae commissae Florentinae Ecclesiae congruentem provisionem impendere jugiter: sic namque Doctorem gentium valebimus salubre documentum pro viribus nostris, qui bonum impertiri omnibus jubet oportere ad domesticos fidei maxime, cum pro nostris viribus divino cultui locis dicatis digna provideremus obsequia, ut indefessa laudatio in eis celebretur per omnia saecula. Scilicet quia lapidei parietes non ad hoc sunt constructi, ut Domino possint promere laudes: egregium profecto videtur ad divini operis perfectionem clericorum circa venerabilia loca ordinare sedulam frequentationem. Qui quidem nisi terrenis temporaliter substententur stipendiis idoneis, vix possunt assistere cultibus divinis, cum ipse Conditor mundi secundum humanam unitam sibi materiem dignatus sit perferre sitim et esuriem ad gloriam illius, per quem sumus, et vivimus, et cujus misericordia gubernamur, assistentium fratrum magno quoque hortatu, nec non et presbyteri Joannis ecclesiae S. Andreae Musciani sitae venerandi praepositi dignissimo rogatu, proprio quoque consilio roborati praesentibus scilicet nostrae curiae fidelibus, ejusdemque ecclesiae patronis, Joanne videlicet, qui dicitur Corbacchione, filio Rustici, et Ugone filio Uberti, et Sichelmo, qui dicitur Morellus, filio Anselmi, et Rolandino, et Anselmo egregiis filiis Ildebrandi filii Leonis, et Segnorello, et Bonomo egregiis filiis Rodulfi filii ejusdem Ildebrandi obnixe nostram devotionem pro peccatis suis exorantibus; denique pro ejusdem ecclesiae maxime in futuro regimine, et etiam totius populi salute, quatenus praediorum suorum, et omnium suarum proprietatum decimatione ipsi ecclesiae privilegiis praeceptionem concederemus, quod saltem ad praesens potuimus, et in futurum inviolabiliter, et aeternaliter observetur, investituram apostolicam obtulimus. Suscipe, Domine, sancte Pater omnipotens et aeterne Deus una cum Filio tuo, et Spiritu sancto, nec non et cum B. Andrea apostolo tuo jamdudum devotissimi papae Nicolai voluntarium munus, ipsiusque ecclesiae rerum pro me amodo, et usque in sempiternum singulare, et integrum sine aliqua controversia aggredere dominium, quatenus in aula tuo nomini dedicata religiosus clerus tibi Domino omnipotenti laudum reddat cantica. Nunc itaque apostolico privilegio concedimus, firmamus, stabilimus, et inconcusso fundamento perenniter sancimus in jam dicta ecclesia, et canonica beatissimi Andreae apostoli integre omnes decimationes proprietatum supradictorum hominum, Joannis videlicet, qui dicitur Corbacchione, Ugonis filii Uberti, et Morelli filii Anselmi, et Rolandini, et Anselmi egregiorum filiorum Ildebrandi filii Leonis, et Signorelli, et Bonomi egregiorum filiorum Rodulfi filii item Ildebrandi, scilicet omnium illarum proprietatum, quas praedicti homines possident, vel alii per eos, vel in antea acquisierint infra totum territorium plebis S. Juliani sitae Septimi, et plebis Sancti Martini sitae Brozzi, et plebis S. Vincentii sitae Pesae, et in tota valle de Greve, et in Villa Nova, et in tota capella S. Pauli, et in Casignano exceptis masiis de Cuilatico, quorum decimas in Florentina canonica persolvere debent. Praeterea hac eadem privilegii praeceptione omnes decimas illarum proprietatum, quae olim fuerunt Benzi filii Petronis de Radda, quae sunt positae in loco Godosolae, et in Villa Nova, et in S. Paulo, et in Carignano, et per alia loca, et vocabula in tota jam dictae ecclesiae parochia, eidem ecclesiae firmiter concedimus; et insuper omnes decimas novalium de silvis supradictorum hominum ubicunque laborantur, vel laborabuntur, et omnium aliarum silvarum quaecunque laborantur, vel laborabuntur infra totum ipsius ecclesiae territorium, similiter in eadem canonica concedimus. Simili modo omnes primitias populi praedictae ecclesiae, et integras spontaneas oblationes vivorum, et defunctorum, et integra testamenta, et liberam sepulturam totius sui populi, et maxime patronorum, et omnium qui infra dioecesim jam dictae ecclesiae habitant, vel habitabunt, eidem ecclesiae perpetualiter, et sine fine largimur. Prorsus praedia omnia a quibuscunque fidelibus quocunque modo juste acquisita, vel acquirenda. Electionem quoque proprii pastoris, et totam ordinationem ipsius domus, et clericorum repraesentationem ante proprium episcopum ad ordinandum canonicis ejusdem ecclesiae libera facultate perpetualiter concedimus et stabilimus. Haec omnia concedimus clericis in ipsa aula canonice manentibus, quia olim dum simplicem episcopatus praelationem exerceremus sacerdoti Joanni jam dicto praeposito, et suis confratribus, eorumque successoribus stabilivimus, et concessimus. Absolvimus praeterea, liberumque eumdem venerabilem locum apostolica sanctione persistere jubemus, ne liceat alicui parvae, magnaeque personae, clerico vel laico ibidem, canonice commorantes clericos dehonestare, et placitando infestare, vel debitum tributi, vel alicujus subjectionis ab eis exigere, seu aliqua occasione sibi a nobis, aut ab aliquibus fidelibus res concessas, sive concedendas invadere, subtrahere, diminuere. Sitque praedictus venerabilis locus sub omnipotentis Dei, nostraque et nostrorum successorum tuitione, nulliusque subjiciatur dominio, nisi Florentino episcopo. Ipseque episcopus benigne et honeste tractando, omni superflua exactione postposita, eos semper hortetur. Si quis ergo, quod non credimus, sacrilega mente, quod in conspectu episcopi Umberti cardinalis Silvae Candidae, atque Ildebrandi S. R. E. archidiaconi, nec non episcoporum Perusini et Rosellani, Rozonis quoque S. Florentinae Ecclesiae archipresbyteri juste stabilivimus, conatus fuerit infringere, decem auri libras praefatae basilicae cogatur persolvere, medietatem Florentino episcopo, et medietatem clericis in eadem ecclesia consistentibus, descendant super eum omnes illae maledictiones, nisi admonitus satisfecerit, quas in Deuteronomio descripsit sanctus Moyses, atque interficiat eum Deus spiritu oris sui, sicut Dathan et Abiron, quos vivos deglutivit terra, et insuper si clericus fuerit, sui ordinis officio privetur. Praeterea, ut haec pagina plenam fidem praesentibus seu etiam posteris astruat, propriae apostolicae manus subscriptione munivimus. Ego Nicolaus, servus servorum Dei, huic privilegii paginae subscripsi. Ego Ildebrandus, S. R. E. archidiaconus, subscr. Ego Gerardus, sanctae Rosellanae Ecclesiae episcopus, interfui et subscripsi. Ego Rozo, sanctae Florentinae Ecclesiae archipresbyter. Data ibidem XV Kal. Februarii per manus Humberti episcopi sanctae Ecclesiae Silvae Candidae cardinalis, apostolicae sedis bibliothecarii, anno Dom. 1059, pontificatus autem D. papae Nicolai secundi primo, indict. XII, quo videlicet die in praefata ecclesia ab eodem episcopo Humberto jussu ejusdem D. papae duo altaria, unum in honorem B. Mariae semper Virginis, et sanctarum virginum Priscae et Margaritae, et alterum in honorem S. Blasii, et sanctorum Fabiani et Sebastiani sunt consecrata.